**КОШАРКАШКИ САВЕЗ**

**РЕПУБЛИКЕ СРПСКЕ**

**С Т А Т У Т**

***Источно Сарајево, април 2025. године***

**КОШАРКАШКИ САВЕЗ**

**РЕПУБЛИКЕ СРПСКЕ**

**С Т А Т У Т**

**САДРЖАЈ**

**I** ОПШТЕ ОДРЕДБЕ

**II** НАЗИВ И СЈЕДИШТЕ

**III** ЦИЉЕВИ И ДЈЕЛАТНОСТИ

**IV** ОРГАНИ, ЊИХОВА ОВЛАШЋЕЊА, НАЧИН ИЗБОРА И ОПОЗИВА, ТРАЈАЊЕ МАНДАТА И НАЧИН ОДЛУЧИВАЊА

**V** ОБЛИК И САДРЖАЈ ЗНАКА, ЗАСТАВЕ, ПЕЧАТА И ШТАМБИЉА

**VI** ПОСТУПАК ЗА ИЗМЈЕНЕ И ДОПУНЕ СТАТУТА

**VII** ПОСТУПАК ЗА ДОНОШЕЊЕ И ИЗМЈЕНУ И ДОПУНУ ДРУГИХ ОПШТИХ АКАТА

**VIII** ЗАСТУПАЊЕ И ПРЕДСТАВЉАЊЕ

**IX** ОСТВАРИВАЊЕ ЈАВНОСТИ РАДА

**X** УСЛОВИ И НАЧИН УЧЛАЊИВАЊА И ПРЕСТАНКА ЧЛАНСТВА, УТВРЂИВАЊЕ ВИСИНЕ ЧЛАНАРИНЕ, ПРАВА, ОБАВЕЗЕ И ОДГОВОРНОСТ ЧЛАНОВА, ПОСЕБНО ДЈЕЦЕ

**XI** НАЧИН СТИЦАЊА СРЕДСТАВА ЗА ОСТВАРИВАЊЕ ЦИЉЕВА И РАСПОЛАГАЊЕ СРЕДСТВИМА И ОРГАН ОВЛАШЋЕН ЗА НАДЗОР НАД КОРИШЋЕЊЕМ СРЕДСТАВА

**XII** НАЧИН ОДЛУЧИВАЊА О СТАТУСНИМ ПРОМЈЕНАМА И ПРОМЈЕНАМА ПРАВНОГ ОБЛИКА

**XIII** ИМОВИНА И ФИНАНСИРАЊЕ САВЕЗА, ПОСТУПАЊЕ СА ИМОВИНОМ САВЕЗА У СЛУЧАЈУ ПРЕСТАНКА РАДА САВЕЗА

**XIV** ПРЕЛАЗНЕ И ЗАВРШНЕ ОДРЕДБЕ

На основу члана 166. Закона о спорту („Службени гласник Републике Српске број: 79/20, у даљем тексту: Закон) Скупштина Кошаркашког савеза Републике Српске, на сједници одржаној дана 26.04.2025. године, доноси

**С Т А Т У Т**

**КОШАРКАШКОГ САВЕЗА РЕПУБЛИКЕ СРПСКЕ**

**I ОПШТЕ ОДРЕДБЕ**

**Члан 1.**

Кошаркашки савез Републике Српске (у даљем тексту: Савез) је самостални и добровољни савез кошаркашких клубова и кошаркашких удружења која дјелују на територији Републике Српске у који су непосредно или посредно учлањена правна лица обухваћена спортским правилима Савеза.

**Члан 2.**

1. Савез као национални спортски савез је једини надлежан да организује и уређује кошаркашки спорт на територији Републике Српске.
2. Савез је највиша институција у области кошарке на територији Републике Српске за мушкарце и жене и организован је у складу са Законом и Правилима међународне кошаркашке организације (у даљем тексту: ФИБА).
3. Чланство, организовање, рад и односи у Савезу уређују се у складу са Законом, Правилима ФИБА и овим Статутом.
4. Савез је једини стварно надлежан да организује и уређује кошаркашки спорт на територији Републике Српске.

**Члан 3.**

Овим Статутом утврђују се опште одредбе о Савезу, назив и сједиште, циљеви и дјелатности, органи, њихова овлашћења, начин избора и опозива, трајање мандата и начин одлучивања, облик и садржај печата, поступак за измјене и допуне статуте, поступак за доношење и измјену и допуну других општих аката, заступање и представљање, остваривање јавности рада, услови и начин учлањивања и престанка чланства, утврђивање висине чланарине, права, обавезе и одговорност чланова, посебно дјеце, начин стицања средстава за остваривање циљева и располагање средствима и орган овлашћен за надзор над коришћењем средстава, начин одлучивања о статусним промјенама и промјенама правног облика, имовина и финансирање Савеза, поступање са имовином Савеза у случају престанка рада Савеза и прелазне и завршне одредбе.

**Члан 4.**

1. Савез је дио спортског система Републике Српске и може се, ради остваривања својих циљева и задатака, удруживати у Кошаркашки савез Босне и Херцеговине (у даљем тексту: КС БиХ), регионалне и међународне кошаркашке организације, у складу са Законом, Статутом и правилима ФИБА.
2. Одлуком о удруживању у КС БиХ регулишу се циљеви удруживања, начин њиховог остваривања и међусобна права и обавезе.
3. Кад постоји обострани интерес, Савез има право да са другим национални или регионалним кошаркашким организацијама потпише споразум о сарадњи и специјалним односима.

**Члан 5.**

1. У смислу Закона и одредаба овог Статута, Савез је невладина спортска организација кошаркашког спорта.
2. У Савезу нису дозвољени било какви облици физичког и духовног насиља, социјалне, расне, националне, вјерске, политичке и полне дискриминације.

**II НАЗИВ И СЈЕДИШТЕ**

**Члан 6.**

1. Званични назив Савеза је: КОШАРКАШКИ САВЕЗ РЕПУБЛИКЕ СРПСКЕ. Скраћени назив Савеза је: КСРС.
2. У међународној комуникацији употребљаваће се назив: BASKETBALL FEDERATION OF REPUBLIC OF SRPSKA.
3. Сједиште Савеза је у Бањој Луци, Улица Драге Малића бр.1.

**III ЦИЉЕВИ И ДЈЕЛАТНОСТИ**

**Члан 7.**

Циљеви и задаци Савеза су да:

1. Подстиче, развија, унапређује и популарише кошаркашки спорт у РС,
2. Усклађује активности својих чланица,
3. Организује и спроводи систем кошаркашких такмичења на територији РС,
4. Води кошаркашка такмичења путем органа за такмичење,
5. Уређује систем лиценцирања кошаркашких клубова, спортиста, судија и других службених лица за учешће у кошаркашким такмичењима,
6. Организује стручни рад са играчима и играчицама (у даљем тексту: играчи), судијама и тренерима,
7. Уређује статусна питања чланства, односно питања која се тичу питања регистрације и статуса клубова, играча и других кошаркашких радника,
8. Садржајем и облицима активности, примјереним кошаркашком спорту, доприноси развоју слободне и здраве људске личности,
9. Са другим организацијама и органима ствара опште, материјалне и друге услове за бављење кошаркашким спортом,
10. Организује такмичења у складу са Правилима кошаркашке игре и посебним пропозицијама за сваку врсту и ниво такмичења на територији РС,
11. Врши популаризацију кошарке у медијима, образовним институцијама и другим организацијама,
12. Предузима мјере и спречава коришћење недозвољених стимулативних средстава,
13. У складу са спортским интересима и реалним могућностима, а у оквиру ФИБА стандарда развија сарадњу и повезује се са кошаркашким и другим спортским органима унутар и ван РС и БиХ,
14. Брине о кошаркашким репрезентацијама РС,
15. Уређује питања дисциплинске одговорности кошаркаша и других кошаркашких радника,
16. Обавља и друге послове и задатке одређене Законом и овим Статутом.

**Члан 8.**

1. Циљеве и задатке Савез остварује:
2. Редовним активностима чланства и свих облика организовања и руковођења,
3. Доношењем и реализацијом стратегије организовања кошаркашког спорта у РС, средњорочних и годишњих планова рада,
4. Властитим активностима на омасовљењу и популаризацији кошаркашког спорта,
5. Подстицањем и сарадњом са свим организацијама и органима на стварању што повољнијих услова за развој кошаркашког спорта,
6. Организовањем званичних и других облика такмичења и манифестација,
7. Утврђивањем и реализацијом мјера на унапређењу стручног рада и подизања квалитета кошаркашке игре,
8. Активностима усмјереним на развој хуманих међуљудских односа, спортског морала и фер-плеја,
9. Борбом против ванспортских утицаја и појава које нису у складу са спортском етиком,
10. Афирмацијом кошаркашких достигнућа и угледа кошаркашке организације,
11. Унапређењем унутрашње организације и односа, у циљу ефикаснијег рада и остваривања значајнијих резултата,
12. Свим облицима контроле и надзора ради досљедног поштовања успостављених односа унутар Савеза и према дугим лицима.
13. Дио својих обавеза у реализацији утврђених циљева и задатака Савез може повјерити другим правним и физичким лицима, организацијама и органима, ако оцијени да се на тај начин може постићи већи степен успјешности и значајнији резултати.

**IV ОРГАНИ, ЊИХОВА ОВЛАШЋЕЊА, НАЧИН ИЗБОРА И ОПОЗИВА, ТРАЈАЊЕ МАНДАТА И НАЧИН ОДЛУЧИВАЊА**

**Члан 9.**

Савезом руководе и његовим пословима управљају следећи органи:

1. Скупштина,
2. Управни одбор - са својим радним тјелима,
3. Предсједник,
4. Генерални секретар,
5. Надзорни одбор,
6. Дисциплински судија.

**1. Скупштина**

**Члан 10.**

1. Скупштина је највиши орган руковођења и одлучивања о пословима Савеза.
2. Скупштину сачињава 33 члана, а овај број може варирати у зависности од броја клубова из КС РС који наступају у Првенству БиХ (м и ж). Скупштину Савеза чине делегати из Подручних кошаркашких савеза (ПКС), представници клубова и представници Удружења из члана 42. овог Статута, и то:
3. Предсједник КСРС - 1 (један)
4. Чланови из ПКС Бања Лука - 5 (пет)
5. Чланови из ПКС Романија-Херцеговина - 4 (четири)
6. Чланови из ПКС Бијељина - 3 (три)
7. Чланови из ПКС Добој - 2 (два)
8. Представник кошаркашких тренера - 1 (један)
9. Представник кошаркашких судија - 1 (један)
10. Представници клубова Првенства БиХ (мушкарци) – по 1 (један) из сваког клуба
11. Представници клубова Првенства БиХ (жене) - по 1 (један) из сваког клуба
12. Представник другопласиране екипе Прве мушке лиге РС из претходне сезоне, односно из сезоне прије одржавања скупштине - 1 (један)
13. Представник другопласиране екипе 1. ЖЛРС – 1 (један)
14. Представнци клубова Других мушких лига РС, групе: Запад, Центар и Исток – 3 (три)
15. Представник клубова под окриљем Фиба – 1 (један).
16. Кандидате за чланове Скупштине предлажу Подручни кошаркашки савези водећи рачуна да, у могућој мјери, међу предложеним кандидатима буду заступљени сви облици организовања (кошаркаши и кошаркашице, клубови, стручњаци, спортски радници и сл.).

**Члан 11.**

1. Чланове Скупштине бира Скупштина Савеза на изборној сједници, а на основу извјештаја Верификационе комисије или Канцеларије Савеза.
2. Извјештај из претходног става обавезно садржи податке о предлагачу, број, име и презиме предложених кандидата, критерије на основу којих су кандидати предложени, оцјену легалности приједлога и ваљаност пуномоћја које кандидату дају предлагач.

**Члан 12.**

1. Мандат изабраних чланова Скупштине траје 4 године. Предлагач, односно Предсједник Савеза, Управни одбор, 5 чланова Скупштине или један ПКС, могу покренути иницијативу за замјену неког од чланова и прије истека тог рока, ако за то постоје оправдани разлози (иступање из чланства Скупштине по слободној вољи члана, замјена због неактивности и неодговорног понашања, нарушавање угледа Савеза, изречене правоснажне кошаркашке или друге санкције, здравствено стање, промјене мјеста боравка или посљедице више силе).
2. Замјену члана Скупштине, уз образложење предлагача, овјерава Скупштина Савеза на свом првом наредном засједању.
3. Мандат новоизабраног члана Скупштине траје само у преосталом року четворогодишњег мандата.
4. Мандат члана Скупштине не може се пренијети на друго лице било чијим овлашћењем.
5. Чланови Скупштине имају права и обавезе које произилазе из чланства у Савезу и у Скупштини и права и обавезе утврђене пословником о раду Скупштине.

**Члан 13.**

1. Скупштина је надлежна да:
2. Разматра и усваја Статут Савеза, односно измјене и допуне Статута,
3. Доноси пословник о раду Скупштине,
4. Расправља о стању и проблемима кошаркашког спорта и, на основу ставова и закључака, доноси стратегију и средњорочне и годишње програме и планове развоја,
5. Разматра и усваја извјештај о раду Управног одбора и његових органа,
6. Разматра и усваја финансијске извјештаје Савеза,
7. Доноси одлуке о учлањењу и иступању Савеза у и из других кошаркашких и спортских организација,
8. Одлучује о ванредним правним лијековима у случају повреде Статута, начела организовања, права и обавеза чланства, изреченим санкцијама, као и о другим случајевима који су предвиђени актима Савеза,
9. Даје тумачење аката које доноси,
10. Бира и разрјешава Предсједника и чланове Скупштине,
11. Бира и разрјешава Предсједника Савеза,
12. Бира и разрјешава чланове Управног одбора,
13. Бира и разрјешава чланове Надзорног одбора,
14. Доноси одлуке о посебним наградама и признањима (почасно чланство, животно дјело, спортски подвиг, изузетан спортски резултат),
15. Разматра и доноси одлуку о престанку рада Савеза,
16. Обавља и друге послове који проистичу из природе и карактера организације и утврђених задатака Савеза.
17. У случају разрјешења било ког органа прије истека мандата од стране Скупштине, мандат новоизабраном органу траје до истека периода за који је разријешени орган биран.

**Члан 14.**

1. Скупштина ради и одлучује на сједницама. Сједнице Скупштине могу да буду:
2. Редовне,
3. Ванредне,
4. Изборне.
5. Редовне сједнице Скупштине одржавају се по потреби, а најмање једном годишње и, у правилу, по завршетку претходне или прије почетка наредне такмичарске сезоне.
6. Ванредна сједница Скупштине сазива се на захтјев најмање половине чланова Скупштине. Захтјев за сазивање ванредне сједнице Скупштине доставља се Предсједнику Скупштине, уз приједлог дневног реда. Уколико Предсједник Савеза не сазове Скупштину у року од 30 дана, то могу учинити подносиоци захтјева. О статусним промјенама усвојеним на ванредној сједници подаци се достављају судском и спортском регистру, хитно и без одлагања, а најкасније у року од 15 дана од дана усвојених промјена.
7. Изборна Скупштина се обавезно сазива сваке четврте године и, у правилу, најмање мјесец дана прије или мјесец дана послије истека мандата постојећем саставу Скупштине.
8. У посебно оправданим случајевима, када постоје разлози хитности и важности питања о којима треба одлучити, што утврђује Управни одбор КС РС, могуће је одржати и ,,онлајн“ сједницу Скупштине, односно изјашњавање чланова Скупштине кориштењем модерних комуникационих технологија, на начин предвиђен Пословником о раду Скупштине.

**Члан 15.**

1. Припреме за сазивање Скупштине, сазивање, рад и начин одлучивања на Скупштини уређују се пословником о раду Скупштине.
2. Одлуке, ставови и закључци Скупштине су обавезни за цјелокупно чланство, извршне и руководеће органе и радна тијела и нико их не може мијењати, изузев у случајевим и по поступку предвиђеном за њихово доношење.

**2. Управни одбор**

**Члан 16.**

1. Управни одбор је орган Савеза, руководи пословима Савеза између двије сједнице Скупштине и одлучује о свим питањима од значаја за остваривање циљева и задатака које је усвојила Скупштина.
2. Изузев Предсједника, чланови Управног одбора не могу да буду и чланови Скупштине.

**Члан 17.**

1. Управни одбор бира и опозива Скупштина из редова чланова Савеза и броји 9 чланова, од којих су:
2. Предсједник Савеза (члан Управног одбора по функцији),
3. 4 Предсједника ПКС,
4. Потпредсједник Савеза и три члана Управног одбора које Скупштини Савеза предлаже Предсједник Савеза, с тим да од четири приједлога која Предсједник Савеза предлаже Скупштини (потпредсједник и 3 члана УО), морају бити заступљена три највећа ПКС са по минимум једним приједлогом са теригорије њиховог ПКС. Уколико Предсједник Савеза није из највећег ПКС, онда обавезно предлаже Потпредсједника Савеза који припада највећем ПКС. Предсједник и потпредсједник Савеза не могу бити из истог ПКС.

Код предлагања 3 (три) члана УО КСРС од стране Предсједника КСРС, могу се обавити консултације са ПКС-ом, без обавезе прихватања од стране Предсједника КСРС, док за 4-тог члана Предсједник КСРС има дискреционо право предлагања.

1. Чланове Управног одбора биране под тачком 2. претходног става Предсједник, односно Управни одбор, може задужити да у својству координатора сталних органа Управног одбора обављају послове координације сталних органа: Тренерске организације, Судијске комисије, Арбитражне комисије, Стручног савјета, као и друге послове који су у интересу кошаркашког спорта у Републици Српској и од интереса за рад Савеза.

**Члан 18.**

1. Мандат чланова Управног одбора траје 4 године.
2. Скупштина може неког од чланова Управног одбора разријешити чланства у Управном одбору и прије истека мандата и изабрати новог члана на начин предвиђен овим Статутом.
3. У случају разрјешења члана Управног одбора, који је именован испред ПКС прије истека мандата, новог члана Управног одбора предлаже исти ПКС. У случају разрјешења члана Управног одбора, који је именован од стране Предсједника, исти је овлашћен да предложи новог кандидата.

**Члан 19.**

1. Предсједник Савеза је истовремено и Предсједник Управног одбора и руководи његовима радом.
2. Управни одбор ради у сједницама и сједнице Управног одбора могу да буду редовне и ванредне.
3. Редовне сједнице Управног одбора одржавају се по потреби, а најмање једном у 2 мјесеца (док траје такмичарска сезона) или једном у 3 мјесеца (изван такмичарске сезоне) у текућој календарској години.
4. Ванредне сједнице одржавају се на захтјев Предсједника, више од половине чланова Управног одбора, једног од ПКС, већине клубова одређеног ранга такмичења, једног од стручних удружења или неког од сталних радних тијела, кад такав захтјев са образложењем поднесу у писаној форми Управном одбору или Предсједнику.

**Члан 20.**

1. Управни одбор је надлежан да:
2. Извршава Одлуке и закључке Скупштине,
3. Утврђује и доноси спортска правила Савеза, у складу са међународним спортским правилима, којим се уређује:
4. систем, пропозиције и календар такмичења (врсте такмичења, број учесника, трајање сезоне, руковођење, финансијске обавезе учесника, листе судија и делегата, висине надокнаде службеним лицима и слично),
5. правила за организовање спортских такмичења,
6. услови за учешће на спортским такмичењима и поступак утврђивања испуњености услова,
7. услови за учешће на републичком лигашком спортском такмичењу, односно лигашком спортском такмичењу на нивоу Босне и Херцеговине и поступак утврђивања испуњености услова,
8. начин и поступак регистровања уговора између спортисте и клуба,
9. услови за организовање и учешће Савеза и његових чланова у такмичењима на подручју више држава или више региона различитих држава,
10. услови за учлањење клубова,
11. укључивање заинтересованих организација у ниже облике организовања,
12. начин рада и правила спортске арбитраже,
13. услови и начин регистровања спортиста и спортских тренера за клуб, укључујући и регистровање страних спортиста,
14. мјере за спречавање негативних појава у спорту,
15. здравствену заштиту спортиста,
16. судски поступак и дисциплинске мјере,
17. статус спортиста и преласци спортиста у домаће и иностране клубове, укључујући уступање спортиста између клубова,
18. услови за вршење посредовања у преласцима спортиста из једног у други клуб,
19. статус судија, суђење на такмичењима и статус других службених лица на такмичењима,
20. програм континуиране едукације у спорту ради стручног усавршавања и оспособљавања и лиценцирања спортских стручњака и стручњака у спорту,
21. друга питања утврђена међународним кошаркашким правилима.
22. Доноси Оперативни програм и план рада и рада органа које именује,
23. У складу са Статутом, својим закључцима и одлукама уређује односе и поједина питања којим се обезбјеђује остваривање циљева Савеза,
24. Доноси регистрациони правилник, правилник о дисциплинској одговорности, правилник о наградама и признањима, као и друге правилнике општег карактера,
25. Именује стална и повремена радна тијела и посебним одлукама утврђује дјелокруг и начин њиховог рада. Усваја план и програм рада сталних тијела, као и правилнике који регулишу њихове облике рада,
26. Овјерава статус (чланство) ПКС и њихове Статуте,
27. Реализује сарадњу са другим кошаркашким и спортским организацијама у земљи и иностранству,
28. Организује кошаркашке манифестације из надлежности Савеза и даје сагласност о манифестацијама које организују чланови Савеза,
29. Припрема сједнице Скупштине и координира рад руководећих и радних тијела,
30. Припрема и подноси извјештаје Скупштини Савеза о свом раду и раду органа Савеза,
31. Усваја годишњи финансијски план,
32. Обезбјеђује финансијска и друга средства за рад Савеза,
33. Самостално и преко својих органа врши контролу о намјенском трошењу средстава и овјерава завршни рачун,
34. Доноси коначне одлуке о молбама и жалбама за које је надлежан,
35. Организује рад Канцеларије Савеза и стара се о општим материјалним и другим условима њеног рада,
36. Именује представнике Савеза за рад и чланство у другим организацијама и органима,
37. Именује Генералног секретара и одлучује о његовим статусним питањима (мандат, радни однос, лични доходак и слично),
38. Бира и разрјешава Дисциплинског судију,
39. Доноси одлуке о уступању неких послова и задатака из надлежности Савеза другим правним и физичким лицима,
40. Доноси пословник о раду Управног одбора,
41. Разматра и рјешава и друга питања која нису у надлежности Скупштине или других органа, када се за исто стекну услови.
42. За свој рад Управни одбор је одговоран Скупштини Савеза.

**Члан 21.**

1. Одлуке Управног одбора се доносе натполовичном већином од укупног броја чланова Управног одбора.
2. Код одлучивања која не трпе одлагање, чланови Управног одбора могу одлуке донијети и писменим изјашњавањем (путем електронске поште), а у складу са пословником о раду Управног одбора.
3. Није могуће представљање члана Управног одбора путем пуномоћја, јер су права и обавезе које произилазе из чланства у Управном одбору везане за бирану личност.
4. Сва друга питања везана за рад и функционисање Управног одбора регулишу се пословником о раду Управног одбора.

**3. Предсједник Савеза**

**Члан 22.**

1. Предсједник Савеза је по функцији Предсједник Управног одбора, односно изабрани руководећи орган Савеза и за свој рад одговара Скупштини и Управном одбору.
2. Предсједника Савеза бира Скупштина из реда чланова Скупштине.
3. Мандат Предсједника траје 4 године и, у зависности од успјешности и резултата рада, исто лице може да буде бирано за Предсједника више пута.
4. Предсједник може да буде разријешен и прије истека мандата, ако се за то стекну оправдани разлози (оставка по властитој жељи, промјена мјеста боравка, здравствено стање, породичне прилике, сукоб интереса, законске сметње и слично).
5. Предсједник може да буде разријешен и у случајевима када се оцијени да из било којих разлога не обавља на задовољавајући начин послове из надлежности утврђене Статутом и другим актима Савеза.
6. Иницијативу за разрјешење у таквим случајевима могу покренути више од једне трећине чланова Скупштине, натполовична већина чланова Управног одбора и најмање 2 ПКС.
7. Кандидата за Предсједника предлажу чланови Скупштине преко ПКС и по поступку предвиђеном пословником о раду Скупштине, или у одлуци о сазивању Скупштине коју доноси Управни одбор.

**Члан 23.**

У оквиру својих надлежности, Предсједник Савеза обавља послове и задатке који проистичу из природе и карактера Савеза, нормативних аката, програма и планова рада, а нарочито:

1. Представља и заступа Савез,
2. Сазива сједнице Скупштине и Управног одбора и руководи њиховим радом,
3. Стара се о припреми материјала за сједнице,
4. Координира рад органа Савеза,
5. Учествује у изради Смјерница за развој кошаркашког спорта и програма и планова рада,
6. Иницира рјешавање одређених проблема,
7. Стара се о општим условима, материјалним и финансијским средствима за рад Савеза и иста прибавља у оквиру својих могућности,
8. Подстиче и контролише извршавање усвојених одлука, и о извршењу и реализацији истих информише чланове Управног одбора,
9. Контактира и сарађује са државним и другим организацијама и органима,
10. Потписује документа из надлежности Скупштине и Управног одбора,
11. Обавља консултације о одређеним питањима значајним за рад Савеза са чланством, стручним и другим организацијама и органима,
12. У хитним случајевима сам одлучује о ставовима Савеза на основу личног мишљења и степена усаглашености са Законом и статутарним одредбама. Обавезан је у поступањима у хитним случајевима да са члановима Управног одбора изврши и усагласи консултације електронским путем,
13. Обуставља од извршења одлуке које излазе из оквира законских норми и правила утврђеним у нормативним актима Савеза, те покреће иницијативу за њихово разматрање и одлучивање у надлежним органима,
14. Обавља и друге послове у складу са Статутом и другим општим и другим спроведбеним актима Савеза,
15. У случају одуства или спријечености да обавља неке од својих послова, послове Предсједника Савеза обавља Потпредсједник Савеза, у сарадњи са Генералним секретаром Савеза, Канцеларијом Савеза и члановима Управног одбора Савеза.

**4. Генерални секретар**

Члан 24.

1. Генерални секретар је именовани руководећи орган са надлежностима, правима и обавезама утврђеним у актима Савеза.
2. Генералног секретара именује Управни одбор на приједлог Предсједника Савеза.
3. Одлука о именовању Генералног секретара се доноси на основу претходно утврђених критеријума и договора о статусним правима у складу са Законом о раду.
4. Мандат Генералног секретара траје у правилу 4 године и може се обновити више пута, у зависности од успјеха у претходном раду и ако не постоје законске и друге препреке за поновно именовање.
5. Генерални секретар заснива радни однос са Савезом у складу са одредбама Закона о раду.
6. Управни одбор може Генералног секретара разријешити дужности и прије истека четворогодишњег мандата ако за то постоје објективни разлози (ако сам из било којих разлога поднесе оставку, ако из било којих разлога не извршава послове и задатке који су му повјерени, ако се неодговорно понаша у својим поступцима и радњама, нарушава углед организације, ако му буду изречене дисциплинске или законске мјере одговорности).
7. У случају да Генерални секретар буде разријешен прије истека мандата, са истим се раскида засновани радни однос у складу са Законом о раду. Управни одбор именује вршиоца дужности Генералног секретара до коначног именовања.

**Члан 25.**

1. Надлежности Генералног секретара:
2. Самостално или са стручним сарадницима обавља све неопходне послове у припреми засједања Скупштине, сједница Управног одбора и састанака радних тијела,
3. Стара се о реализацији одлука Скупштине, Управног одбора и других органа Савеза,
4. Остварује сарадњу са клубовима, ПКС и органима Савеза, у циљу благовременог и ефикасног обављања задатака који су му повјерени,
5. Контактира са државним, спортским и другим организацијама и органима РС,
6. Предлаже Управном одбору мјере у циљу реализације циљева и задатака Савеза,
7. Брине о наплати средстава и њиховом законском трошењу,
8. Припрема план и програм рада Савеза за текућу годину,
9. Предлаже финансијски план, периодичне планове и обрачуне и одговоран је за израду завршног рачуна,
10. Стара се о организацији кошаркашких манифестација у надлежности Савеза,
11. Организује и руководи радом Канцеларије Савеза и предлаже Управном одбору број и профил стручних сарадника у Канцеларији и услове под којим се ангажују,
12. Израђује правилник о систематизацији и организацији послова Канцеларије Савеза,
13. Потписује административна и финансијска документа,
14. Овјерава спискове учесника такмичења и лиценце играча и службених представника клубова,
15. Представља и заступа Савез у оквиру својих надлежности,
16. Стара се да сви послови Савеза буду обављени у складу са Законом и одредбама нормативних аката Савеза,
17. Води евиденцију матичне књиге чланова Савеза,
18. Даје приједлог Управном одбору о висини годишње чланарине чланова Савеза.
19. Прати реализацију и поштовање договорених односа са КС БиХ, координира рад представника КСРС у органима КС БиХ и сарађује са Канцеларијом КС БиХ,
20. Информише јавност о раду Савеза,
21. Води бригу о чувању, коришћењу и заштити службене документације,
22. Задужен је за израду одлука Предсједника Савеза, Управног одбора, њихову класификацију и одлагање,
23. Подстиче извршење истих, прати рочност извршења и о том обавјештава Предсједника и Управни одбор у писменој форми.
24. За свој рад, Генерални секретар је непосредно одговоран Управном одбору, а посредно Скупштини и чланству Савеза.

**- Канцеларија Савеза**

**Члан 26.**

1. Стручне, административно-техничке и информатичке послове за потребе рада Савеза и његових органа обавља Канцеларија Савеза.
2. Канцеларијом руководи и за њен рад одговара Генерални секретар.
3. Организацију Канцеларије, број и профил стручних сарадника и њихов статус, на приједлог Генералног секретара, утврђује Управни одбор својом одлуком.
4. Одлуком из претходног става регулишу се и друга права, као што су општи услови рада, опрема, лични дохоци и накнаде запослених, радно вријеме, вођење и чување службене документације, однос према имовини и слично.
5. Ако Канцеларија из било којих разлога не може да обавља неке од уобичајених или специфичних стручних послова, такви послови се, под унапријед договореним условима, могу повјерити другим правним и физичким лицима.

**5. Надзорни одбор**

Члан 27.

1. Надзорни одбор је орган Савеза који врши надзор над употребом материјалних и финансијских средстава Савеза.
2. Надзорни одбор броји 3 члана, од којих је један Предсједник. Мандат чланова Надзорног одбора траје 4 године.
3. У оквиру својих надлежности Надзорни одбор нарочито:
4. Провјерава законитост материјалног и финансијског пословања,
5. Контролише намјенско прикупљање и трошење средстава према утврђеној структури финансијског плана,
6. Провјерава ваљаност финансијско-материјалне документације,
7. Упозорава надлежне органе на евентуалне неправилности и предлаже мјере за њихово отклањање,
8. Путем писмених извјештаја даје мишљење надлежним органима (Скупштина, Управни одбор) о годишњем обрачуну и завршном рачуну прије његовог упућивања органима државне контроле.
9. Надзорни одбор ради у складу са одредбама пословника о раду Управног одбора.

**6. Дисциплински судија**

**Члан 28.**

Дисциплински судија је независни казнени орган Савеза који одлучује о прекршајима дисциплинског правилника, пропозиција такмичења и других општих аката Савеза од стране чланова Савеза.

**Члан 29.**

1. Дисциплинског судију бира Управни одбор на период од 4 године.
2. За дисциплинског судију може бити кандидовано лице које испуњава следеће услове:
3. Да је дипломирани правник,
4. Да није осуђиван за кривично дјело које га чини недостојним за функцију судије,
5. Да је предложен од стране најмање 3 (три) делегата Скупштине или једног (1) члан Управног одбора,
6. Да није делегат у Скупштини и члан Управног одбора или члан сталног органа Савеза.
7. Уколико дисциплински судија буде изабран на неку од претходно наведених функција, функција дисциплинског судије му престаје даном избора.

**Члан 30.**

1. Дисциплински судија може бити разријешен дужности и прије истека мандата. Поступак за разрјешење може покренути 3 (три) делегата Скупштине или један (1) члан Управног одбора. Захтјев за разрјешење мора бити писмено образложен.
2. Дисциплински судија је разријешен ако за разрјешење гласа већина чланова Управног одбора.

**Члан 31.**

1. Дисциплински судија одлучује искључиво на основу дисциплинског правилника и других општих аката Савеза.
2. Против одлука Дисциплинског судије допуштена је жалба Управном одбору.
3. У поступку пред Дисциплинским судијом, у принципу, јавност је искључена.
4. Начин рада и одлучивања Дисциплинског судије детаљније се уређује дисциплинским правилником Савеза.

**- Стални органи Управног одбора**

**Члан 32.**

1. Сталне органе и повремена радна тијела именује Управни одбор на приједлог Предсједника и Генералног секретара.
2. Стални органи Савеза су:
3. Стручни савјет,
4. Тренерска организација,
5. Арбитражна комисија,
6. Орган за такмичење,
7. Комисија за такмичења,
8. Судијска комисија.
9. Повремена радна тијела Управни одбор оснива по потреби ради сагледавања и рјешавања одређених проблема, или извршавања конкретних послова и задатака.

**Члан 33.**

Одлуком о формирању сталних органа и повремених радних тијела Управни одбор утврђује њихов број и састав, надлежност и дјелокруг рада, степен самосталности и одговорности за извршавање задатака који су им повјерени, метод рада и начин одлучивања.

**Члан 34.**

Стални органи формирани одлуком Управног одбора у свом раду користе пословник о раду Управног одбора и истом, као и Генералном секретару, су обавезни доставити свој писмени план и програм рада са тачно прецизираним и формулисаним поступајућим радњама за извршење истог, као и годишњи извјештај о раду.

**V ОБЛИК И САДРЖАЈ ЗНАКА, ЗАСТАВЕ, ПЕЧАТА И ШТАМБИЉА**

**Члан 35.**

1. Савез има знак, заставу, печат и штамбиљ.
2. Знак Савеза је кружног облика, са стилизованом кошаркашком лоптом, почетним словима назива Савеза и ћириличним писмом уписаним пуним називом Савеза.
3. Застава Савеза је правоугаоног облика, са односом ширине и дужине 1:2, црвено-плаве-бијеле боје и са утиснутим знаком Савеза у средини.
4. Печат Савеза је округлог облика, пречника 3,5 цм и ћириличним писмом уписаним пуним називом Савеза.
5. Штамбиљ Савеза је правоугаоног облика, величине 5х2,5 цм, са ћириличним писмом написаним називом Савеза и рубриком за број, датум и потпис.

**VI ПОСТУПАК ЗА ИЗМЈЕНЕ И ДОПУНЕ СТАТУТА**

**Члан 36.**

1. Статут Савеза се може измијенити и допунити на начин на који је донесен.
2. Иницијативу за измјене и допуне, односно доношење новог Статута могу поднијети једна трећина чланова Скупштине, Управни одбор, два ПКС или ако то налажу обавезујуће законске одредбе.
3. Одлука Скупштине о промјени Статута, статусним промјенама, престанку рада Савеза, као и о свим другим питањима, доноси се већином гласова од укупног броја чланова Скупштине.

**VII ПОСТУПАК ЗА ДОНОШЕЊЕ И ИЗМЈЕНУ И ДОПУНУ ДРУГИХ ОПШТИХ**

**АКАТА**

Члан 37.

1. Сва општа и појединачна акта Савеза и његових чланова морају да буду у сагласности са одредбама овог Статута.
2. Општи акти Савеза морају бити усаглашени са спортским правилима Савеза.
3. Појединачни акти које доносе органи и овлашћена лица Савеза морају бити у складу са општим актима Савеза.
4. Чланови Савеза и његови органи дужни су да сва општа и спроведбена акта усагласе са одредбама овог Статута у року 6 мјесеци.

**VIII ЗАСТУПАЊЕ И ПРЕДСТАВЉАЊЕ**

**Члан 38.**

1. У односима са правним и физичким лицима Савез представљају и заступају Предсједник и Генерални секретар Савеза, у оквиру овлашћења која су им дата Статутом и другим нормативним актима Савеза.
2. У изузетним случајевим Савез могу заступати и представљати Потпредсједник Савеза, као и друга лица која званично овласти Предсједник Савеза.

**- Репрезентација(е)**

**Члан 39.**

1. Кошаркашка организација, у цјелини, обавезна је да ствара услове за успјешан рад кошаркашких репрезентативних селекција са циљем постизања најбољих резултата и достојног репрезентовања Републике Српске и њеног спорта у цјелини.
2. Чланови репрезентације морају имати спортске и одговарајуће моралне квалитете. Изабрани репрезентативац и члан стручног тима репрезентације дужан је да испуњава све обавезе према репрезентацији.
3. Односи, обавезе, права и дужности чланова репрезентације регулишу се кодексом о правима и обавезама чланова Савеза према репрезентацији Републике Српске.

**IX ОСТВАРИВАЊЕ ЈАВНОСТИ РАДА**

**Члан 39.**

Рад Савеза и његових органа је јаван. Јавност у раду се обезбјеђује:

1. Информисањем чланства о раду Савеза у његових органа,
2. Редовним контактом са средствима информисања,
3. Доступношћу писаних материјала заинтересованом чланству, организацијама, органима и појединцима,
4. Организовањем конференција за штампу,
5. Саопштавањем и присуством представника информисања сједницама руководећих органа и састанцима сталних и повремених радних тијела,
6. Објављивањем општих аката, важнијих одлука, званичних записника радних тијела на интернет страници Савеза, која је и званично службено гласило,
7. Директним обраћањем јавности носилаца и најодговорнијих послова и задатака у Савезу (Предсједник, Генерални секретар, чланови Управног одбора…), или лица која Управни одбор овласти да могу у име Савеза давати званичне информације и обавјештења.

**Члан 40.**

1. Само у изузетним случајевима, јавност може да буде искључена из рада Савеза и његових органа, а одлуку о томе доноси Управни одбор, Предсједник или Генерални секретар.
2. Бригу о јавности рада и свим радњама и поступцима у том смислу води Генерални секретар и Канцеларија Савеза.

**X УСЛОВИ И НАЧИН УЧЛАЊИВАЊА И ПРЕСТАНКА ЧЛАНСТВА,**

**УТВРЂИВАЊЕ ВИСИНЕ ЧЛАНАРИНЕ, ПРАВА, ОБАВЕЗЕ И ОДГОВОРНОСТ**

**ЧЛАНОВА, ПОСЕБНО ДЈЕЦЕ**

**Члан 41.**

Чланство, организовање, рад и односи у Савезу уређују се Статутом Савеза, а на основу Закона, међународних конвенција о правима и слободама човјека, дјеце, омладине и спортиста, Повеље Међународног олимпијског комитета и Генералним правилима ФИБА.

**- Чланови Савеза**

**Члан 42.**

Чланови Савеза су:

1. Подручни кошаркашки савези: Бања Лука, Добој, Бијељина и Романија-Херцеговина,
2. Кошаркашки клубови,
3. Удружење кошаркашких тренера Републике Српске,
4. Удружење кошаркашких судија Републике Српске.

**Члан 43.**

1. Захтјев за учлањење КСРС подноси се Управном одбору Савеза. Уз захтјев за учлањење се прилаже:
2. Одлука надлежног органа чланице о приступању,
3. Овјерена фотокопија Статута,
4. Овјерена фотокопија Рјешења о упису у регистар који се води код надлежног органа,
5. Име и презиме особе или особа овлашћених за заступање.
6. Одлуку о учлањењу доноси Управни одбор Савеза.

**Члан 44.**

1. Чланство у Савезу престаје:
2. На захтјев самог члана,
3. Одлуком надлежног органа члана о престанку дјеловања,
4. Одлуком Управног одбора Савеза ако члан и поред упозорења дјелује супротно закону или Статуту Савеза или не извршава одлуке органа Савеза.
5. Одлуку о престанку чланства доноси Управни одбор.

**- Облици организовања**

Члан 45.

1. Подручни кошаркашки савези (ПКС) су облици удруживања кошаркашких клубова на територијалном принципу у оквиру Савеза.
2. ПКС остварују своју улогу удружени у Савез.
3. ПКС су организациони дијелови Савеза на одређеној територији на којој постоје оправдани разлози за таквим облицима организовања (број регистрованих кошаркаша, број клубова, број судија и тренера).
4. Унутрашња организација ПКС се уређује статутом који мора бити у складу са Статутом КСРС и општим актима КСРС.

**Члан 46.**

* 1. Одлуку о броју ПКС и територији коју покривају доноси Скупштина Савеза.
  2. Одлуком о оснивању утврђује се назив и сједиште ПКС, територија на којим дјелује, права и обавезе, надлежност, начин руковођења и управљања пословима ПКС и односи ПКС са Савезом.
  3. ПКС су дужни да у свом раду прате обавезујуће смјернице које утврде органи Савеза, те да поступају по усвојеним одлукама и другим актима органа Савеза.

**Члан 47.**

ПКС преко својих органа и у сарадњи са Савезом:

1. Организују и спроводе такмичења на својој територији,
2. У складу са одлукама надлежних органа Савеза, региструју играче у оквиру ПКС,
3. Унапређују судијски и тренерски кадар на својој територији,
4. Утврђују своје унутрашње организације,
5. Бирају своје делегате у Скупштину Савеза и у стална и привремена тијела Савеза,
6. Именују своје кандидате за чланове Управног одбора Савеза,
7. Обављају и друге послове у складу са одредбама Статута ПКС и Статутом Савеза и одлукама Управног одбора Савеза.

**Члан 48.**

Да би остварили чланство у Савезу, ПКС су обавезни да испуњавају услове из овог Статута и да приложе увјерење (уговор) да ПКС има обезбијеђено техничко сједиште (канцеларију) са потребном опремом и средствима за обављање своје основне дјелатности, односно дјелатности из члана 26. овог Статута.

**Члан 49.**

1. Стручни рад у Савезу обављају спортски стручњаци и стручњаци у спорту, у складу са Законом и правилима Савеза.
2. Спортски стручњаци су лица која имају одговарајуће образовање прописано Законом, у области спорта, односно физичке културе или су оспособљени за обављање одређених стручних послова у спорту, ако Законом није другачије одређено.
3. Стручњаци у спорту су лица других занимања која имају одговарајуће образовање за те врсте послова и доприносе остваривању спортских активности и спортских дјелатности у складу са Законом.
4. Највиша спортска звања могу да стекну само спортски стручњаци који имају прописано образовање у складу са Законом.

**Члан 50.**

1. У сарадњи са високошколским установама из области спорта и физичког васпитања, Управни одбор је дужан да утврди и донесе програм обуке за рад са дјецом до 14 година, у року од шест мјесеци од дана ступања на снагу овог Статута.
2. Стручно-васпитни рад са дјецом до 14 година могу обављати спортски стручњаци који имају завршен одговарајући први циклус студија или еквивалент у области физичког васпитања и спорта и оспособљени су за обављање стручних послова у кошарци, за шта посједују лиценцу Савеза.
3. Лица која су оспособљена за обављање одређених стручних послова у кошарци и имају одговарајућу лиценцу Савеза, а немају одговарајући ниво високог образовања из претходног става у области физичког васпитања и спорта, могу обављати стручно-васпитни рад са дјецом уколико успјешно заврше програм обуке за рад са дјецом до 14 година у року од 18 мјесеци од дана доношења програма обуке.
4. Лица правоснажно осуђена за кривична дјела сексуалне злоупотребе и искоришћавања дјеце и радње насиља у породици и породичној заједници на штету дјетета не могу обављати стручно-васпитни рад са дјецом.
5. Савез и сви његови чланови су обавезни да, приликом пријема у радни однос или ангажовања одређеног лица за обављање послова у спорту који доводе до контакта са дјецом, затражи податке из претходног става од надлежног органа који ту евиденцију води.

**- Права и обавезе чланова**

**Члан 51.**

Права чланова Савеза су да:

1. Да бирају своје представнике у органе Савеза,
2. Према властитим могућностима да учествују у свим или појединим активностима Савеза,
3. Да иницирају и предлажу мјере за остваривање циљева и задатака Савеза,
4. Да указују на проблеме који се јављају и својим ангажовањем доприносе њиховом рјешавању,
5. Да буду заштићени од свих поступака и радњи који угрожавају његов или углед Савеза,
6. Да буду информисани о раду Савеза и текућим активностима,
7. Да буду бирани и да бирају, односно да буду заступљени у руководећим и другим органима Савеза,
8. Да остварују друга права и извршавају обавезе које су у вези са остваривањем циљева и задатака Савеза,
9. Да сарађују са другим члановима Савеза и у односима са њима поштују етичке и друге принципе,
10. Да извршавају правоснажне одлуке органа Савеза.

**Члан 52.**

Обавезе чланова Савеза су да:

1. Своје чланство у Савезу регулишу у складу са Законом и правилима Савеза утврђеним у Статуту или другим актима,
2. Своје активности обављају у оквиру општих циљева и задатака Савеза,
3. Да сарађују са другим члановима Савеза и у односима са њима поштују етичке и друге принципе,
4. Да чувају углед Савеза,
5. Да извршавају правоснажне одлуке органа Савеза,
6. Да се супротстављају свим појавама које излазе из оквира етике и спортског фер-плеја (неспортско понашање, физички и други облици насиља, повреде части и достојанства, употреба недозвољених стимулативних средстава и сл.),
7. Све спортске проблеме и евентуалне спорове рјешавају искључиво унутар Савеза и његових органа, а у складу са одредбама Статута и других аката,
8. Редовно плаћају чланарину и уредно испуњавају обавезе прописане актима Савеза.

**Члан 53.**

1. Чланови Савеза су дужни да својим радом и учешћем у активностима Савеза поштују правила понашања утврђена у Статуту и другим општим актима Савеза (пословници о раду руководећих органа, правилник о регистрацији и праву наступа, кодекси понашања у стручним удружењима, пропозиције такмичења, правилник о дисциплинској одговорности, правилник о наградама и признањима), односно о спроведбеним одлукама које доносе органи Савеза, или су уређена Законом и ФИБА правилима и стандардима.
2. За непоштовање или повреду утврђених правила понашања у којим су регулисани међуљудски и спортски односи, јединство и углед Савеза, појединачна или колективна права или су законима описани, као прекршај или кривично дјело, члановима Савеза се изричу у поступку утврђивања дисциплинске одговорности одговарајуће санкције.
3. У зависности од природе учињеног прекршаја или повреде правила понашања, односно посљедица које могу настати, члановима Савеза се могу изрећи следеће санкције:
4. Опомена,
5. Новчана казна,
6. Забрана приступа публике на одређеном броју утакмица,
7. Забрана играња или вршења дужности на одређеном броју утакмица,
8. Временска забрана играња или вршења дужности,
9. Искључење из даљег такмичења и пребацивање у нижи ранг,
10. Доживотна забрана играња, вршења дужности (дисквалификација).
11. По поступку предвиђеном у правилнику о дисциплинској одговорности, дисциплинском правилнику, пропозицијама такмичења или кодексу понашања, одлуку о санкцијама доноси надлежни орган са или без правне поуке.

**Члан 54.**

1. Лице или колектив коме је изречена санкција има право на приговор или жалбу надлежном органу који је овлашћен за доношење коначне одлуке.
2. Начин како се остварује право на приговор или жалбу дефинисан је у правној поуци.
3. У вођењу поступка и изрицања санкција појединцу или колективу о коме се ради мора се обезбиједити право на приговор или жалбу и то у правилу двостепеног карактера, изузев кад је ријеч о санкцијама које имају мандатни карактер или произилазе из аутоматизма предвиђеног у одговарајућим актима.

**Члан 55.**

1. Савез (Канцеларија Савеза) води евиденцију својих чланова путем матичне књиге чланства, која се води у складу са правилником о матичној књизи чланова.
2. Савез и његови чланови су дужни да се упишу у јединствену евиденцију коју води надлежно министарство, као и да се у случају престанка рада из ње испишу и одјаве.

**Члан 56.**

1. Чланови и лица у ингеренцији Савеза која намјерно или нехатом поступе супротно Статуту и другим актима Савеза, одлукама органа и овлашћених лица Савеза или повриједе углед Савеза или кошаркашког спорта дисциплински ће одговарати и бити кажњена у спроведеном дисциплинском поступку пред дисциплинским органима Савеза.
2. Скупштина Савеза ближе одређује дисциплинске мјере, дисциплинске прекршаје и дисциплинске поступке у складу са овим Статутом.

**- Унутрашња организација Савеза, руковођење и управљање у облицима**

**организовања**

**Члан 57.**

1. Свим облицима организовања удруженим у Савез, у складу са Законом и Статутом Савеза, руководе органи предвиђени њиховим општим и спроведбеним актима.
2. Највиши облик организовања у свим облицима је Скупштина, која иницира, разматра и одлучује о свим питањима из живота и рада одређеног облика организовања и на основу Статутом утврђених надлежности.
3. Скупштина бира и разрјешава колективне и инокосне органе руковођења, а највиши Управни орган именује стална и повремена радна тијела, секретара и друга лица за обављање одређених послова, као и представнике у сталним органима Савеза и другим организацијама и органима.

**Члан 58.**

У структури руководећих органа и радних тијела облика организовања поред општих задатака мора се обезбиједити и обављање послова, као што су:

1. Евиденција чланства,
2. Издавање чланских књижица,
3. Издавање идентификационих и такмичарских докумената,
4. Издавање и овјера докумената о статусним питањима,
5. Арбитража и дисциплинске санкције,
6. Руковођење такмичењима из утврђених надлежности,
7. Надзор и унутрашња контрола,
8. Информисање чланства и јавности,
9. Редован контакт са органима Савеза и сл.

**Члан 59.**

1. Пословником о раду руководећих органа и радних тијела свих облика организовања детаљније се утврђују сва остала питања од значаја за рад и одлучивање, а нарочито: сазивање сједница и руковођење њиховим радом, утврђивање дневног реда и начин разматрања појединих питања, доношење важећих одлука и закључака, вођење и овјера записника, поступање са архивском грађом, информисање чланства Савеза и јавности.
2. Административне и информативно-техничке послове за потребе облика организовања обављају задужена лица (Генерални секретар-Канцеларија Савеза), а за ПКС канцеларије које се организују у сједишту истих.
3. У говорној и писаној службеној кореспонденцији чланства и Савеза користи се српски језик и ћирилично писмо, изузев ако употребу другог језика и писма не захтијевају оправдани разлози.

**XI НАЧИН СТИЦАЊА СРЕДСТАВА ЗА ОСТВАРИВАЊЕ ЦИЉЕВА И**

**РАСПОЛАГАЊЕ СРЕДСТВИМА И ОРГАН ОВЛАШЋЕН ЗА НАДЗОР НАД**

**КОРИШЋЕЊЕМ СРЕДСТАВА**

**Члан 60.**

1. Извори средстава су:
2. Чланарина чланова Савеза у висини коју за сваку календарску годину утврди Управни одбор, а која не може бити 12 пута виша једне десетине просјечне мјесечне плате након опорезивања на нивоу Републике утврђене од републичког органа надлежног за послове статистике за претходну буџетску годину,
3. Средства која уплаћују чланови Савеза на име трошкова за издавање такмичарских и других службених докумената према цјеновнику који за сваку календарску годину утврди Управни одбор,
4. Котизација за учешће у такмичењу чију висину утврђује Управни одбор за све категорије такмичења у одговарајућој такмичарској сезони,
5. Средства прикупљена по основу изречених новчаних санкција (у план се узима као основа ниво средстава прикупљен у претходној сезони),
6. Продајом ТВ права и осталих медијских и маркетиншких права,
7. Приходи остварени организацијом спортских манифестација,
8. Добит од обављених услужних и пропагандних дјелатности Савеза,
9. Субвенције из Буџета Републике Српске и локалне самоуправе,
10. Донације правних и физичких лица,
11. Средства прикупљена по основу спонзорства,
12. Други извори.
13. О обезбјеђењу средстава за рад Савеза старају се Предсједник, Генерални секретар и чланови Управног одбора.
14. Трошење средстава одобравају Предсједник и Генерални секретар и својим потписима овјеравају финансијску документацију.

**Члан 61.**

1. У складу са законом, финансијско пословање Савеза се обавља преко жиро рачуна код одабране банке.
2. Обраду финансијске документације врши Канцеларија Савеза, а израду завршног рачуна (обрачуна) према закљученом уговору овлашћено правно лице (агенција) која за исте послове има потребну лиценцу издату у складу са законом.
3. Законитост у прикупљању и трошењу финансијских средстава контролишу Надзорни орган Савеза и државни орган, у складу са законом.

**XII НАЧИН ОДЛУЧИВАЊА О СТАТУСНИМ ПРОМЈЕНАМА И ПРОМЈЕНАМА**

**ПРАВНОГ ОБЛИКА**

**Члан 62.**

1. Савез је правно лице са правима, обавезама и одговорностима утврђеним овим Статутом и позитивним правним прописима и регистрован је код надлежног државног органа.
2. Статус спортске организације Савез је стекао уписом у Регистар спортских организација, који у складу са Законом, води надлежни државни орган.
3. Скупштина Савеза одлучује о статусним промјенама и промјенама правног облика већином гласова од укупног броја чланова Скупштине.

**XIII ИМОВИНА И ФИНАНСИРАЊЕ САВЕЗА, ПОСТУПАЊЕ СА ИМОВИНОМ**

**САВЕЗА У СЛУЧАЈУ ПРЕСТАНКА РАДА САВЕЗА**

**Члан 63.**

1. Савез је непрофитна организација.
2. Сходно Закону, основна средства за рад Савеза обезбјеђују се из буџета Републике Српске.
3. Финансијска и материјална средства Савеза могу се користити искључиво за остваривање циљева и задатака дефинисаних овим Статутом.
4. За реализацију својих циљева и задатака Савез обезбјеђује неопходан износ финансијских средстава.
5. Обим потребних средстава утврђује Управни одбор финансијским планом прихода и расхода Савеза за сваку календарску годину кога, у сарадњи са Предсједником Савеза, припрема и предлаже Генерални секретар.

**Члан 64.**

1. За свој рад Савез одговара цјелокупном имовином и средствима којим располаже.
2. Савез може да престане са радом.
3. Одлуку о престанку рада доноси Скупштина по поступку предвиђеном у пословнику о раду Скупштине.
4. У случају престанка рада имовина и средства Савеза се расподјељује другим удружењима у области спорта.

**XIV ПРЕЛАЗНЕ И ЗАВРШНЕ ОДРЕДБЕ**

**Члан 65.**

1. За сва питања која нису регулисана овим Статутом, непосредно се примјењују одредбе одговарајућих законских или подзаконских аката. У случају измјене или доношења законских или подзаконских аката који другачије регулишу било које питање које је регулисано овим Статутом, а да притом није неопходна измјена и(ли) допуна овог Статута, директно ће се примјењивати одредбе таквог акта.
2. Овлашћује се Управни одбор да изврши евентуалне измјене и допуне овог Статута, искључиво уколико буде било потребно ускладити његове одредбе по закључку надлежног органа приликом регистрације.

**Члан 66.**

1. Овај Статут ступа на снагу даном усвајања, а примјењује се осмог дана од дана службеног објављивања на интернет страници Савеза.
2. Статут је доступан је сваком члану Савеза његовим објављивањем на интернет страници Савеза.
3. Ступањем на снагу овог Статута престаје да важи Статут КСРС Број: 20-2-04/21 од 16.04.2021. године.

У Источном Сарајеву,

**Дана 26.04.2025. године**

**Број: 20-1-2-04/25**

**ПРЕДСЈЕДНИК СКУПШТИНЕ КСРС**

**Александар Ђурђевић**